b'\n_START_ARTICLE_\nYlaki\xc5\xb3 gimnazija\n_START_SECTION_\nPrad\xc5\xbeios mokykla\n_START_PARAGRAPH_\n1804 m. Ylakiuose \xc4\xafsteigta pradin\xc4\x97 mokykla, kuri veik\xc4\x97 iki 1863 m. sukilimo. Pagal 1803\xe2\x80\x931804 m. nuostatus pradin\xc4\x97 mokykla da\xc5\xbenai vadinama parapine. Mokslas joje nebuvo privalomas. Mokslo metai trukdavo vis\xc4\x85 \xc5\xbeiem\xc4\x85, nuo paskutini\xc5\xb3 rudens iki pavasario darb\xc5\xb3 prad\xc5\xbeios. Paprastai vaikai per vien\xc4\x85 \xc5\xbeiem\xc4\x85 nei\xc5\xa1mokdavo gerai skaityti, tod\xc4\x97l pradin\xc4\x99 mokykl\xc4\x85 jie da\xc5\xbeniausiai lankydavo dvejus metus. 1815 m. Ylakiuose parapin\xc4\x99 mokykl\xc4\x85 lank\xc4\x97 34 berniukai ir 2 mergait\xc4\x97s._NEWLINE_\xc5\xbdemaitijoje \xc5\xbemoni\xc5\xb3 \xc5\xa1vietimu labai r\xc5\xabpinosi vyskupas Motiejus Valan\xc4\x8dius. Jis buvo \xc4\xafsak\xc4\x99s pradines mokyklas steigti ne tik parapijose, bet ir filijose. Reikalavo i\xc5\xa1 dekan\xc5\xb3 siuntin\xc4\x97ti ataskaitas du kartus per metus. Vizituodamas parapijas lank\xc4\x97 mokyklas. Pats ra\xc5\xa1\xc4\x97 didaktines knygas, \xc4\xaf t\xc4\x85 darb\xc4\x85 \xc4\xaftrauk\xc4\x97 kelet\xc4\x85 veiklesni\xc5\xb3 kunig\xc5\xb3 ir pasaulie\xc4\x8di\xc5\xb3. \xc5\xbdemai\xc4\x8di\xc5\xb3 vyskupijoje 1855 m. veik\xc4\x97 141 parapin\xc4\x97 mokykla._NEWLINE_1862 m. Vilniaus generalgubernatorius \xc4\xafsak\xc4\x97 parapines mokyklas u\xc5\xbedaryti ir j\xc5\xb3 vietoje kurti valdines. 1866 m. valdin\xc4\x97 rusi\xc5\xa1ka mokykla buvo \xc4\xafkurta Ylakiuose. Po 1863 m. sukilimo visose mokyklose d\xc4\x97stoma rus\xc5\xb3 kalba. Lietuvi\xc5\xa1kai gal\xc4\x97jo mokytis tik tikybos. Vyskupui M. Valan\xc4\x8diui paraginus, imtos kurtis slaptos mokyklos. U\xc5\xbe slapt\xc5\xb3 mokykl\xc5\xb3 steigim\xc4\x85, lankym\xc4\x85 ir mokym\xc4\x85 jose buvo nustatyta 300 rub. bauda arba 3 m\xc4\x97n. kal\xc4\x97jimo. Tokios mokyklos veik\xc4\x97 ir Ylakiuose. 1894 m. vasario 23 d. Ylakiuose buvo susekta slapta mokykla, kurioje 6 berniukus ir 4 mergaites mok\xc4\x97 Barbora Gaili\xc5\xabt\xc4\x97._NEWLINE_1897 m. vals\xc4\x8diaus gyventojai pastat\xc4\x97 degt\xc5\xb3 plyt\xc5\xb3 vals\xc4\x8diaus valdybos nam\xc4\x85 ir mokykl\xc4\x85 po vienu stogu. Vakariniame gale vienoje didel\xc4\x97je patalpoje buvo mokykla, greta mokytojo butas. Rytiniame pastato gale buvo vals\xc4\x8diaus valdyba ir butas sekretoriui. Ylaki\xc5\xb3 mokykla buvo viena visame vals\xc4\x8diuje, tod\xc4\x97l j\xc4\x85 kasmet lank\xc4\x97 vis daugiau vaik\xc5\xb3. 1898 m. jau buvo 4 skyriai, kuriuose mok\xc4\x97si 65 mokiniai. Mokytojai buvo tik rus\xc5\xb3 tautyb\xc4\x97s._NEWLINE_1907 m. ruden\xc4\xaf parapijos klebono kunigo Silvestro Pancerio r\xc5\xabpes\xc4\x8diu Ylakiuose \xc4\xafsteigta pradin\xc4\x97 mokykla mergait\xc4\x97ms. Ji \xc4\xafkurta naujai pastatytos m\xc5\xabrin\xc4\x97s \xc5\xa1pitol\xc4\x97s (raudondvario) antrame auk\xc5\xa1te. Ten buvo klas\xc4\x97 ir butas mokytojai. Klebonas pasir\xc5\xabpino ir lietuve mokytoja. Mergai\xc4\x8di\xc5\xb3 susirinko apie \xc5\xa1imt\xc4\x85. Vienos buvo dar mokyklinio am\xc5\xbeiaus, kitos jau suaugusios 17, 18 met\xc5\xb3 merginos. Berniuk\xc5\xb3 mokykla liko vals\xc4\x8diaus savivaldyb\xc4\x97s name. Tiek berniuk\xc5\xb3, tiek mergai\xc4\x8di\xc5\xb3 mokyklose su visais skyriais dirbo tik vienas mokytojas. Mergai\xc4\x8di\xc5\xb3 mokyklos mokytoja buvo lietuv\xc4\x97 Ona Abramavi\xc4\x8di\xc5\xabt\xc4\x97 (ji v\xc4\x97liau i\xc5\xa1tek\xc4\x97jo u\xc5\xbe kompozitoriaus Juozo Tallat-Kelp\xc5\xa1os). Berniukus mok\xc4\x97 taip pat lietuvis mokytojas V. Gustainis._NEWLINE_Prie\xc5\xa1 pirm\xc4\x85j\xc4\xaf pasaulin\xc4\xaf kar\xc4\x85 Ylakiuose mokyklai buvo pastatytas dviauk\xc5\xa1tis m\xc5\xabrinis namas. Vokie\xc4\x8diai, u\xc5\xbe\xc4\x97m\xc4\x99 Ylakius, savo \xc4\xafstaigoms ir butams u\xc5\xbe\xc4\x97m\xc4\x97 ir t\xc4\x85 nam\xc4\x85. V\xc4\x97liau, apie 1917 ar 1918 m. ruden\xc4\xaf, vokie\xc4\x8diai vien\xc4\x85 klas\xc4\x99 pirmame auk\xc5\xa1te u\xc5\xbeleido mokyklai. Joje kartu mok\xc4\x97si berniukai ir mergait\xc4\x97s._NEWLINE_Kai 1920 m. Ylakiuose k\xc5\xabr\xc4\x97si progimnazija, pradin\xc4\x97 i\xc5\xa1 dviauk\xc5\xa1\xc4\x8dio namo perkelta \xc4\xaf vals\xc4\x8diaus vadybos pastat\xc4\x85. Pradin\xc4\x97s mokyklos ved\xc4\x97ja tuo metu buvo mokytoja Liuda Vinda\xc5\xa1i\xc5\xabt\xc4\x97-Vaserien\xc4\x97. Kartu dirbo mokytojos Cicilija Juotkait\xc4\x97, Elena Gliaubertait\xc4\x97-Simutien\xc4\x97. Kur\xc4\xaf laik\xc4\x85 pradin\xc4\x97je mokytojavo Antanas Simutis ir Emilija Kaupien\xc4\x97._NEWLINE_Pirmojo pasaulinio karo pabaigoje Lietuvoje veik\xc4\x97 tik 8 gimnazijos ir 11 progimnazij\xc5\xb3. Visos jos buvo \xc4\xafkurtos ir i\xc5\xa1laikomos draugij\xc5\xb3 arba vietoje sudaryt\xc5\xb3 komitet\xc5\xb3. Pirmaisiais nepriklausomyb\xc4\x97s metais j\xc5\xb3 skai\xc4\x8dius padvigub\xc4\x97jo, o po poros met\xc5\xb3 prisid\xc4\x97jo antra tiek (1921 m. buvo 77). Progimnazijos buvo steigiamos kone kiekviename didesniame miestelyje.\n_START_SECTION_\nYlaki\xc5\xb3 progimnazija\n_START_PARAGRAPH_\nYlakiuose progimnazija \xc4\xafsteigta 1920 m. Ji \xc4\xafsik\xc5\xabr\xc4\x97 m\xc5\xabriniame dviauk\xc5\xa1tyje. T\xc5\xb3 met\xc5\xb3 rugpj\xc5\xab\xc4\x8dio m\xc4\x97n. \xc5\xa0vietimo ministerija mokyklos direktore paskyr\xc4\x97 On\xc4\x85 Ramanauskait\xc4\x99, mokytojais Antan\xc4\x85 Simut\xc4\xaf ir Liud\xc4\x85 Miltenait\xc4\x99._NEWLINE_Mokymas Ylaki\xc5\xb3 progimnazijoje buvo organizuojamas pagal normalin\xc4\x99 mokom\xc5\xb3j\xc5\xb3 dalyk\xc5\xb3 lentel\xc4\x99, skirt\xc4\x85 gimnazijoms su lotyn\xc5\xb3 kalba. Ylaki\xc5\xb3 progimnazijoje Antanas Simutis d\xc4\x97st\xc4\x97 matematik\xc4\x85, Liuda Miltenait\xc4\x97 gamt\xc4\x85 ir geografij\xc4\x85, Ona \xc5\xbdebrauskait\xc4\x97 - lietuvi\xc5\xb3 kalb\xc4\x85, Ieva Indriulyt\xc4\x97 - vokie\xc4\x8di\xc5\xb3 kalb\xc4\x85, Arnoldas Frenkelis - fizin\xc4\xaf lavinim\xc4\x85, vargonininkas Lionginas Stulginskis - muzik\xc4\x85 ir dainavim\xc4\x85, vadovavo chorui, kapelionas Rapolas Kuodis d\xc4\x97st\xc4\x97 tikyb\xc4\x85 ir lotyn\xc5\xb3 kalb\xc4\x85._NEWLINE_1929 m Ylaki\xc5\xb3 progimnazijoje veik\xc4\x97 tik trys skyriai, mok\xc4\x97si 33 berniukai ir 17 mergai\xc4\x8di\xc5\xb3. Kadangi vieno mokinio laikymas valstybei atsi\xc4\x97jo 732 lt 50 cent\xc5\xb3, \xc5\xa0vietimo ministerija Ylaki\xc5\xb3 progimnazij\xc4\x85 1929 m. vasar\xc4\x85 u\xc5\xbedar\xc4\x97. Pradin\xc4\x97 mokykla v\xc4\x97l gr\xc4\xaf\xc5\xbeo \xc4\xaf dviauk\xc5\xa1t\xc4\xaf nam\xc4\x85. Joje buvo keturi skyriai. Trys skyriai mok\xc4\x97si dviauk\xc5\xa1tyje, o vienas - vals\xc4\x8diaus savivaldyb\xc4\x97s name. Viena dviauk\xc5\xa1\xc4\x8dio namo klas\xc4\x97 buvo skirta vadinamai darbo klasei.\n_START_SECTION_\nVidurin\xc4\x97 mokykla\n_START_PARAGRAPH_\n1940 m. Lietuv\xc4\x85 \xc4\xafjungus \xc4\xaf TSRS, mokykl\xc5\xb3 sistema pertvarkyta pastarosios pavyzd\xc5\xbeiu. Mokymosi laikas vidurin\xc4\x97se mokyklose buvo numatytas suma\xc5\xbeinti nuo 13 iki 10 met\xc5\xb3. Daugelyje mokykl\xc5\xb3 buvo pakeisti ved\xc4\x97jai, direktoriai. Buv\xc4\x99 mokytojai perkelti \xc4\xaf kitas mokyklas. Visos mokyklos suvalstybintos. U\xc5\xbedrausta tikyba, u\xc5\xbedarytos mokyklose veikusios organizacijos. Vietoj j\xc5\xb3 kuriama pionieri\xc5\xb3 organizacija, komjaunuoli\xc5\xb3 organizacija._NEWLINE_Pirmaisiais vokie\xc4\x8di\xc5\xb3 okupacijos metais (1941\xe2\x80\x931942) mokslas buvo einamas pagal 1936 m. programas. Antriems mokslo metams \xc5\xa1vietimo valdyba pareng\xc4\x97 naujas programas. Pradin\xc4\x97 mokykla privaloma lankyti, padaryta penkiamet\xc4\x97 (I-V sk.). Penktame skyriuje prad\xc4\x97ta d\xc4\x97styti vokie\xc4\x8di\xc5\xb3 kalba._NEWLINE_1944 m. Raudonajai Armijai u\xc5\xbe\xc4\x97mus Lietuv\xc4\x85, v\xc4\x97l kuriama sovietin\xc4\x97 mokykla. 1949 m. priimtas nutarimas \xc4\xafvesti privalom\xc4\x85 7-ri\xc5\xb3 met\xc5\xb3 mokym\xc4\x85. Dalis pradini\xc5\xb3 mokykl\xc5\xb3 ir progimnazij\xc5\xb3 buvo pertvarkytos \xc4\xaf septynmetes, gimnazijos ir kitos progimnazijos \xc4\xaf vidurines mokyklas. 1945 m. mokykla sugr\xc4\x85\xc5\xbeinama \xc4\xaf miestel\xc4\xaf ir \xc4\xafkurdinama Benjo\xc5\xa1iaus name. Tais pa\xc4\x8diais metais mokykla i\xc5\xa1sikelia \xc4\xaf buvus\xc4\xaf vals\xc4\x8diaus pastat\xc4\x85 (jame ilg\xc4\x85 laik\xc4\x85 buvo mokyklos sporto sal\xc4\x97, mokytoj\xc5\xb3 kambarys, klas\xc4\x97s). Mokykla did\xc4\x97jo, tod\xc4\x97l dal\xc4\xaf klasi\xc5\xb3 perk\xc4\x97l\xc4\x97 \xc4\xaf dabartin\xc4\xaf T. Po\xc5\xa1kio nam\xc4\x85 Dariaus ir Gir\xc4\x97no g. Nuo 1948 m. iki 1968 m. ten buvo 5 klas\xc4\x97s ir biblioteka. V\xc4\x97liau Z. Mal\xc5\xabko name \xc4\xafrengtos dar 4 klas\xc4\x97s. Ylaki\xc5\xb3 pradin\xc4\x97 mokykla ir progimnazija, sudariusios vien\xc4\x85 mokykl\xc4\x85 1950 m. pavadinta vidurine. 1948 m. atidaroma ir vakarin\xc4\x97 mokykla, kuriai vadovauja mokytojas Bronius Miltenis._NEWLINE_1950 m. pirmuoju Ylaki\xc5\xb3 vidurin\xc4\x97s mokyklos direktoriumi paskiriamas Aleksandras Rudzys, kuris \xc5\xa1iose pareigose dirbo iki 1971 m. lapkri\xc4\x8dio 30 d. 1951 m. mokykl\xc4\x85 baig\xc4\x97 18 abiturient\xc5\xb3. Mokini\xc5\xb3 vis daug\xc4\x97jo, tod\xc4\x97l prie dviauk\xc5\xa1\xc4\x8dio raudonojo pastato prilipinamas dviej\xc5\xb3 auk\xc5\xa1t\xc5\xb3 priestatas su \xc5\xa1e\xc5\xa1iomis klas\xc4\x97mis. 1953/1954 m. prie vidurini\xc5\xb3 mokykl\xc5\xb3 pradedami steigti mokykl\xc5\xb3 bendrabu\xc4\x8diai. Nuo 1950 met\xc5\xb3 iki 1971 met\xc5\xb3 rugs\xc4\x97jo 1 d. Ylaki\xc5\xb3 vidurin\xc4\x99 mokykl\xc4\x85 baig\xc4\x97 331 abiturientas._NEWLINE_1972 m. baland\xc5\xbeio 11 d. mokyklos direktoriumi paskiritas Alfonsas Ciparis. Jam vadovaujant pradedama statyti nauja mokykla. Projekte numatyta 12 klasi\xc5\xb3 - kabinet\xc5\xb3, 60 viet\xc5\xb3 valgykla, sporto sal\xc4\x97, kitos patalpos. 1978 m. rugs\xc4\x97jo 1-\xc4\x85 dien\xc4\x85 \xc4\xafvyko mokyklos atidarymas._NEWLINE_1998/1999 m. mokykloje mok\xc4\x97si 391 moksleivis. Dirbo 36 mokytojai. 1999/2000 m. mokykla \xc4\xafsijung\xc4\x97 \xc4\xaf profilinio mokymo eksperiment\xc4\x85. 11-\xc5\xb3 klasi\xc5\xb3 moksleiviai rinkosi humanitarin\xc4\xaf arba realin\xc4\xaf mokymosi profil\xc4\xaf. Taip pat, moksleiviai tur\xc4\x97jo galimyb\xc4\x99 prie mokymosi branduolio dalyk\xc5\xb3 pasirinkti kelis papildomus mokymosi dalykus. 2000 m. vasar\xc4\x85 mokykloje atliktas sporto sal\xc4\x97s, valgyklos, kai kuri\xc5\xb3 kabinet\xc5\xb3 remontas, 2001 m. \xc4\xafrengta skaitykla. 2002 m. mokykloje atidarytas Skuodo Meno mokyklos dail\xc4\x97s skyriaus filialas. Skuodo rajono savivaldyb\xc4\x97s tarybos 2007 m. liepos 26 d. sprendimu Nr. T9\xe2\x80\x93116 mokykla reorganizuota prijungus Vi\xc5\xbean\xc4\x8di\xc5\xb3 pagrindin\xc4\x99 mokykl\xc4\x85._NEWLINE_1999 m. sukurtas mokyklos himnas, autoriai moksleiviai A. Krivickas ir M. Urbonas. 2001 m. sukurtas mokyklos herbas, autor\xc4\x97 dail\xc4\x97s mokytoja N. Dauk\xc5\xa1ien\xc4\x97._NEWLINE_2007 m. Ylaki\xc5\xb3 vidurin\xc4\x97 mokykla po akreditacijos tapo gimnazija.\n_START_SECTION_\nMokiniai\n_START_PARAGRAPH_\n1920\xe2\x80\x931929 m. Ylaki\xc5\xb3 progimnazij\xc4\x85 baig\xc4\x97 Stanislava, Anastazija ir Juz\xc4\x97 Vaitkut\xc4\x97s, Juzefa Kontenyt\xc4\x97, Aleksandra Mal\xc5\xabkait\xc4\x97, Birut\xc4\x97 Vinda\xc5\xa1i\xc5\xabt\xc4\x97, Domic\xc4\x97l\xc4\x97 Butkut\xc4\x97, Petr\xc4\x97 B\xc5\xabtait\xc4\x97, Aldona Sruogyt\xc4\x97, Liudmila Alikait\xc4\x97, Kazimiera Taujenyt\xc4\x97, Pranas Lepa, Jonas \xc5\xa0vedas, Benediktas Bi\xc4\x8dkus, Petras Januta, Zenonas Mal\xc5\xabkas, Liudas Ma\xc5\xbeonas, Antanas Mickus, Vytautas Narkus, Stasys Norvilas, Adomas Vaitilavi\xc4\x8dius, Tadas Znotinas, Tadas Batakis, J. Stripinis, Malinauskas, Rudavi\xc4\x8dius._NEWLINE_Mokykl\xc4\x85 vienais penketais baig\xc4\x97: 1978 m. Antanas Norkus, 1980 m. Zina Kandarait\xc4\x97, Jolanta \xc5\xa0al\xc4\x8di\xc5\xabt\xc4\x97, 1981 m. pirmasis aukso medalis \xc4\xafteiktas Laimai Bru\xc5\xbeaitei, 1982 m. Romas Piekys, 1983 m. Zita Budinavi\xc4\x8di\xc5\xabt\xc4\x97, 1985 m. Juozas Jankus.'